Élke wetsoortreder is 'n misdadiger | Netwerk24
Deur S.A.H., Stilbaai 20 Junie 2019 00:00
'n Mens hoor en lees byna heeldag en aldag van allerhande gruwels wat in ons land gebeur.
As dit nie die onbesonne padgebruikers is wat roekeloos vir noodlottige ongelukke (misdade is dalk meer gepas as ongelukke) verantwoordelik is nie, is dit ewe gruwelike moorde, verkragtings en aanrandings, noem maar op. Witboordjiemisdade is ook legio.
Dit ontstel my dat soveel Suid-Afrikaners (van alle vlakke in die samelewing) skynbaar glo dat hulle 'n keuse het watter landswette hulle na goeddunke mag ignoreer. Dié wat moor, glo hulle mag maar, dié wat korrupsie pleeg of steel, meen dit is reg want hulle sal nie vasgetrek word nie. Net só lyk dit of te veel voertuigbestuurders glo dat dit toelaatbaar is om ander op sperstrepe verby te steek. Daardie wet is mos nie op hulle van toepassing nie. Ander weer – en met hulle het ek min simpatie – meen dat 'n stopteken bloot 'n padversiering is.
Hoe ook al, dit is gevaarlik in hierdie land. Glo dit as jy wil (en ek hoop jy wil), elke wetsoortreder is uit eie reg 'n misdadiger.
Dat ons land 'n misdadiger se droom is, blyk uit die hordes lyfwagte wat die president, ministers en ander wat hulself hoog ag, op die belastingbetalers se betaalstaat het.